Toshkentda metro relsiga o‘zini tashlagan mast ayol voqeasi yuzasidan IIV ma’lumot berdi

Ijtimoiy tarmoqlarda “Alisher Navoiy” metro bekatida yo‘lovchi bo‘sh turgan bekat temiryo‘liga sakrab tushib, yotib olgani haqida video tarqaldi. Holat yuzasidan Ichki ishlar vazirligi axborot berdi.

 Kadr: Videodan skrinshot
Toshkent metropolitenining “Alisher Navoiy” bekatida 28-dekabr kuni soat 21:23 da 38 yoshli ayol o‘zini yaqinlashib kelayotgan poyezd ostiga tashlash maqsadida ataylab poyezd yo‘liga yotib olgan.
Qayd etilishicha, mazkur bekatda xizmat olib borayotgan IIV, Transportda xavfsizlikni ta’minlash bosh boshqarmasi, Metropolitenda xavfsizlikni ta’minlash boshqarmasi saf bo‘limi xodimlari Yo‘ldoshev, katta serjant Jo‘rayev hamda bekat navbatchisi tomonidan darhol kerakli choralar ko‘rilib, bekatga 34-sonli marshrut kirib kelishining oldi olingan.
Ular fuqaroni poyezd yo‘lidan olib chiqib, IIB xonasida birinchi yordam ko‘rsatgan.
Ma’lum bo‘lishicha, piyoda bundan avvalroq platforma chetida turgani sabab xodimlar tomonidan ogohlantirilgan. Xodimlar tomonidan yo‘lovchining shaxsiga aniqlik kiritilgan, biroq o‘ta mast ekanligi sababli u bilan sifatli surishtiruv o‘tkazishning imkoni bo‘lmagan.
So‘ngra tez tibbiy yordam chaqirtirilib, 16-sonli Respublika shoshilinch tibbiy yordam ilmiy markaziga olib borilgan. Navbatchi shifokor tomonidan berilgan tashxisda ayolda alkogol mastlik holati mavjudligi hamda chap oyoq tizza sohasi yumshoq to‘qimalari lat yegani ma’lum qilingan.
Holat yuzasidan dastlabki hujjatlar rasmiylashtirilib, surishtiruv ishlari olib borilmoqda.
Avvalroq Toshkentda mast holda jamoat tartibini buzgan ichki ishlar organi xodimi lavozimidan ozod etilgani, Buxoroda 33 yoshli ayolni poyezd urib ketgani hamda Sirdaryoda Gentra yo‘lni belgilanmagan joydan kesib o‘tayotgan mast erkakni urib ketgani haqida xabar berilgandi.